《盘山十六景 其九 天成寺》
清代·弘历

忆我初度游上盘，问津原自天成寺。是时秋老变山容，霜枫古柏纷丹翠。

坐我江山一览阁，成诗聊寄烟霞意。云罩万松高绝处，虑不胜寒回六辔。

从兹结习镇相萦，频年便道辄停跸。攀跻涉历既经惯，幽者毕探辽者至。

得愈多愈不忍置，更虞奔走劳执事。因之卜筑择佳胜，雕斲不施敦简易。

朝往暮归乐无穷，得路安能忘所自。繄余惕若庙廊者，岂宜耽适山林致。

田畴大隐倘可招，勤政咨诹共图治。